**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Ustupanje poslova veterinarskim stanicama i posebne mere za zdravstvenu zaštitu pčela**

**Datum: 19.09.2013.**

**Br.: Z-13/13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[EVROPSKA UNIJA 2](#_Toc369608269)

[SITUACIJA U REPUBLICI SRBIJI 4](#_Toc369608270)

[UPOREDNI PREGLED 6](#_Toc369608271)

[AUSTRIJA 6](#_Toc369608272)

[BUGARSKA 7](#_Toc369608273)

[MAĐARSKA 8](#_Toc369608274)

[RUMUNIJA 8](#_Toc369608275)

[HRVATSKA 9](#_Toc369608276)

Predmet istraživanje je način ustupanja poslova veterinarskim stanicama i posebne mere za zdravstvenu zaštitu pčela predviđene u pravnim aktima Evropske Unije, Srbije, Austrije, Bugarske, Mađarske, Rumunije i Hrvatske.

# EVROPSKA UNIJA

*Ustupanje poslova veterinarskim stanicama**iz**programa mera zdravstvene zaštite životinja*

Zajednička politika zdravstvene zaštite životinja *(The Community Animal Health Policy - CAHP)* obuhvata zaštitu životinja bez obzira da li se koriste u prehrambenoj industriji, sportu, zabavi ili drže u zoološkom vrtu. Takođe, ovim su obuhvaćene i divlje životinje i životinje koje se koriste u naučnoistraživačke svrhe gde postoji opasnost od prenošenja bolesti sa životinje na drugu životinju ili čoveka

Strategijom o zdravstvenoj zaštiti životinja 2007-2013 najveća pažnja usmerena je na mere prevencije, nadzora, kontrole i istraživanja, kako bi se smanjile bolesti životinja i umanjio njihov uticaj, a sve to pod sloganom „bolje sprečiti, nego lečiti.“ U cilju postizanja što većeg stepena jedinstva i saradnje na svim nivoima, Evropska komisija je osnovala Savet za zaštitu životinja, kao glavno savetodavno telo, prilikom sprovođenja mera iz Strategije i davanja smernica.[[1]](#footnote-1) Takođe, 2008. godine donesen je i Akcioni plan kojim se mera iz Strategije o zdravstvenoj zaštiti životinja 2007-2013 sprovode kroz četiri stuba:

1) definisanje prioriteta;

2) stvaranje modernog normativnog okvira;

3) prevencija i kontrola;

4) nauka, inovacije i istraživanje. [[2]](#footnote-2)

Najveći deo mere iz Strategije, kao i odredbe iz mnogih drugih akata koji se bave ovom materijom, uskoro bi trebalo da budu objedinjene i normativno ojačane. Naime, Evropska komisija je uputila Predlog uredbe/regulative o zdravstvenoj zaštiti životinja, na razmatranje i odlučivanje Evropskom parlamentu i Savetu.[[3]](#footnote-3)

Za inspekcijski nadzor nadležna je Kancelarija za hranu i veterinu.[[4]](#footnote-4)

*Mere za zdravstvenu zaštitu pčela*

Od uvođenja zajedničke poljoprivredne politike 1962. godine, Savet (EU/ministara) je uspostavio 21 zajedničku organizaciju poljoprivrednog tržišta za svaki proizvod ili grupu proizvoda od kojih je svako uređeno posebnom uredbom Saveta. Osim toga, Savet je doneo tri uredbe sa posebnim pravilima za određene proizvode ali nije uspostavio zajedničku organizaciju poljoprivrednog tržišta za te proizvode. Takav je slučaj i sa pčelarskim proizvodima.

Uredbom Saveta o uspostavljanju zajedničke organizacije poljoprivrednog tržišta i posebnim odredbama za određene poljoprivredne proizvode (br. 234/2007), uspostavljene su posebne mere za sektor pčelarstva.[[5]](#footnote-5) Prema Uredbi pčelarstvo se, kao sektor poljoprivrede, odlikuje različitim proizvodnim uslovima i prinosima kao i disperzijom privrednih subjekata kako u fazi proizvodnje tako i u fazi plasmana na tržište. Osim toga, s obzirom na širenja varooze koja se ne može potpuno iskoreniti, u nekoliko država članica poslednjih godina, EU treba i dalje da preduzima određene mere i koristi određene proizvode u cilju prevencije.[[6]](#footnote-6) Zbog toga, a radi poboljšanja proizvodnje i plasmana na tržište proizvoda pčelarstva, Uredbom je predviđeno da države članice, svake tri godine, donose nacionalni program za pčelarstvo koji obuhvata sledeće prioritetne mere:

* tehničku pomoć;
* nadzor varooze;
* racionalizaciju sezonskog seljenja pčelinjih zajednica radi ispaše;
* upravljanje obnovom pčelinjeg fonda u EU;
* saradnju na istraživačkim programima o pčelarstvu i proizvodima pčelarstva kako bi se poboljšali opšti uslovi proizvodnje i plasmana na tržište proizvoda pčelarstva.[[7]](#footnote-7)

Nacionalne programe delom finansira i EU. [[8]](#footnote-8) Da bi imale pravo na sufinansiranje, države članice najpre sprovode studiju o strukturi proizvodnje i plasmanu na tržište, u sektoru pčelarstva. Na osnovu člana 108. Uredbe, EU sufinansira programe za pčelarstvo, i to u visini 50% troškova koje imaju države članice.[[9]](#footnote-9) Prilikom izrade tih programa, a pre dostavljanja Evropskoj komisiji na saglasnost, nadležni organi država članice su obavezni da se konsultuju sa reprezentativnim organizacijama i pčelarskim zadrugama (član 109. Uredbe). Nakon isteka trogodišnjeg perioda, Komisija podnosi izveštaj Evropskom parlamentu i Savetu o sprovedenim merama u sektoru pčelarstva (član 184. Uredbe).

# SITUACIJA U REPUBLICI SRBIJI

*Ustupanje poslova veterinarskim stanicama**iz**programa mera zdravstvene zaštite životinja*

U skladu sa članom 49. Zakona o veterinarstvu (Sl. glasnik RS, br. 91/05, 30/10 i 93/12) radi zaštite zdravlja životinja i ljudi od bolesti koje se mogu preneti sa životinja na ljude, kao i radi unapređenja poslova zdravstvene zaštite životinja donose se planski dokumenti. Planski dokumenti su: dugoročna strategija zdravstvene zaštite životinja, program mera zdravstvene zaštite životinja, posebni programi zdravstvene zaštite životinja i krizni planovi.

U skladu sa članom 50. Zakona o veterinarstvu dugoročnu strategiju zdravstvene zaštite životinja donosi Vlada za period od pet godina. Dugoročnom strategijom utvrđuje se i obim potrebnih sredstava za njeno sprovođenje koja se obezbeđuju u budžetu Republike Srbije.

Na osnovu člana 51. stav 1. Zakona o veterinarstvu ministar poljoprivrede, šumarstva i vodoprivrede donosi Program mera zdravstvene zaštite životinja najkasnije do kraja januara tekuće godine za koju se donosi. Pravilnik o utvrđivanju programa mera zdravstvene zaštite životinja za 2013. godinu (Sl. glasnik RS, br. 40/13 od 7. maja 2013.)[[10]](#footnote-10) utvrđuje Program mera zdravstvene zaštite životinja za 2013. godinu, koji je odštampan uz ovaj pravilnik i čini njegov sastavni deo. Programom mera zdravstvene zaštite životinja za 2013. godinu utvrđene su konkretne mere zdravstvene zaštite životinja, rokovi, način sprovođenja tih mera, subjekti koji će ih sprovoditi, izvori i način obezbeđivanja i korišćenja sredstava, kao i način kontrole sprovođenja mera.

Način ustupanja poslova iz Programa mera zdravstvene zaštite životinja uređuje član 53. Zakona o veterinarstvu. Poslovi iz Programa mera zdravstvene zaštite životinja, koji su utvrđeni kao poslovi od javnog interesa, ustupaju se pravnim licima i preduzetnicima putem konkursa koji raspisuje Ministarstvo poljoprivrede, šumarstva i vodoprivrede - Uprava za veterinu i objavljuje se u "Službenom glasniku Republike Srbije". Konkurs se raspisuje za poslove koje, pored ostalih pravnih lica koja se bave zaštitom zdravlja životinja, obavljaju i veterinarske stanice. Poslovi veterinarskih stanica su bliže opisani u članovima 15. i 17. Zakona o veterinarstvu.

Ministarstvo poljoprivrede, šumarstva i vodoprivrede - Uprava za veterinu raspisalo je konkurs za ustupanje poslova iz Programa mera zdravstvene zaštite životinja za period 2013–2015. godina (Sl. glasnik RS, br. 56/13 od 28.06.2013.)[[11]](#footnote-11). Konkurs se raspisuje za obavljanje poslova iz Programa mera zdravstvene zaštite životinja (nadalje Program mera) na teritoriji svih opština u Republici Srbiji. Pravo učešća na konkursu imaju veterinarske stanice i veterinarske klinike koje se bave veterinarskom delatnošću koje po zakonu mogu obavljati poslove iz Programa mera, osnovane na teritoriji opštine za koju se raspisuje konkurs. Ukoliko na teritoriji opštine za koju se raspisuje konkurs nema registrovanih veterinarskih stanica i veterinarskih klinika, odnosno zainteresovanih za obavljanje ove vrste poslova ili veterinarske stanice i veterinarske klinike sa teritorije opštine nisu u mogućnosti da obavljaju u potpunosti poslove iz Programa mera, za poveravanje poslova mogu konkurisati veterinarske stanice i veterinarske klinike sa teritorija drugih opština.

Kriterijumi na osnovu kojih će se utvrditi rang lista i vršiti izbor veterinarskih stanica i veterinarskih klinika sadržani su u Odluci o kriterijumima za vrednovanje i načinu bodovanja prijava veterinarskih stanica i veterinarskih klinika koje učestvuju na konkursu za ustupanje poslova iz Programa mera za period 2013-2015. godine broj: 404-02-00184/2013-05, objavljenoj na sajtu Ministarstva poljoprivrede, šumarstva i vodoprivrede[[12]](#footnote-12) i oglasnoj tabli Uprave za veterinu, Novi Beograd,Omladinskih brigada 1.

*Mere za zdravstvenu zaštitu pčela*

Odredbe Pravilnika o utvrđivanju programa mera zdravstvene zaštite životinja za 2013. godinu koje se odnose na zaštitu zdravlja pčela date su u odeljku IV(2)(k)(a-v) koji glasi:

k) Bolesti pčela

Radi otkrivanja, praćenja i suzbijanja bolesti pčela evidentiraju se sva gazdinstva na kojima se uzgajaju pčele i sprovode preventivne i/ili dijagnostičke mere za američku kugu pčelinjeg legla, tropilelozu i etiniozu.

Uzgoj pčelinjih matica za prodaju dopušten je samo na pčelinjacima koji su pod stalnim veterinarsko-sanitarnim nadzorom.

U promet se stavljaju samo zdrave pčelinje zajednice, odnosno one koje potiču sa registrovanih gazdinstava, obeležene i kod kojih su sprovedene predviđene veterinarsko-sanitarne mere, u skladu sa posebnim propisom.

(a) Američka kuga pčelinjeg legla

Pregled pčelinjih društava se vrši dva puta godišnje, u proleće i jesen.

Na gazdinstvima u kojima je u 2012. godini utvrđena američka kuga klinički se pregledaju sve pčelinje zajednice, kao i one koje se nalaze u krugu prečnika tri kilometra od zaraženog pčelinjaka od strane nadležne veterinarske službe, a pod nadzorom veterinarskog inspektora.

Na gazdinstvima za uzgoj i prodaju matica, koja su upisana u Centralni registar objekata vrši se klinički pregled svih pčelinjih zajednica tokom proleća i jeseni od strane nadležne veterinarske službe.

Uzorke iz pčelinjih društava koja su sumnjiva na bolest ovlašćena veterinarska stanica/služba dostavlja u nadležnu laboratoriju radi pregleda na američku kugu pčelinjeg jezgra. Svaka sumnja se potvrđuje laboratorijskim analizama sa procenom starosti procesa.

Na pregled se dostavlja komad saća sa poklopljenim teglom veličine 10 x 10 cm na kome su znaci bolesti dobro vidljivi i u odgovarajućoj ambalaži.

Sredstva za naknadu štete koja je nastala uništavanjem svih obolelih pčelinjih društava, uništenih košnica i pripadajućeg pribora i opreme, dezinfekcija zaraženog pčelinjaka, opreme i pribora, obezbeđena su u budžetu Republike Srbije, ako patološki proces nije stariji od dva meseca i ako su pčelinja društva registrovana i obeležena u skladu sa posebnim propisom.

(b) Tropileloza

Na svim pčelinjacima vrši se pregled podloške na uzročnika tropileloze, a svaka sumnja mora biti prijavljena ovlašćenoj veterinarskoj stanici/službi koja će obaviti klinički pregled na tropilelozu u prisustvu veterinarskog inspektora i epizootiologa.

(v) Etinioza

Na svim pčelinjacima vrši se pregled pčelinjih društava na etiniozu, a svaka sumnja se prijavljuje ovlašćenoj veterinarskoj službi koja sprovodi klinički pregled na etiniozu u prisustvu veterinarskog inspektora i epizootiologa.

# UPOREDNI PREGLED

## AUSTRIJA

*Ustupanje poslova veterinarskim stanicama**iz**programa mera zdravstvene zaštite životinja*

Prema odredbama Zakona o zaštiti životinja (Bundesgesetz über den Schutz der Tiere (Tierschutzgesetz – TSchG – TSchG), pokrajine i opštine dužne su da podižu svest svih a posebno omladine i da, u skladu sa mogućnostima, promovišu sistem zdravstvene zaštite životinja, njihovu zaštitu od upotrebe u naučnoistraživačke svrhe kao i sva druga pitanja u vezi zaštite životinja.[[13]](#footnote-13) Za inspekcijski nadzor nadležno je Ministarstvo zdravlja odnosno Ministarstvo poljoprivrede, šumarstva, ekologije i vodoprivrede kada je reč o zdravstvenoj zaštiti domaćih životinja. U skladu sa odredbama Zakona o zaštiti životinja, svaka pokrajina ima zaštitnika prava životinja (član 41.) dok u okviru Ministarstva zdravlja deluje Savet za zaštitu životinja (član 42.). Osim ovoga, u sistem zdravstvene zaštite životinja uključene su državne veterinarske službe kao i privatne veterinarske stanice i to na dobrovoljnoj osnovi.

*Mere za zdravstvenu zaštitu pčela*

Zakonom o bolesti pčela *(“Bienenseuchengesetz”)* definisani su načini prevencije i iskorenjivanja zaraznih bolesti pčela i to: američke kuge, tropileloza, etinioza i verooza.[[14]](#footnote-14)

## BUGARSKA

Zakonom o veterinarstvu uređuje se vršenje, upravljanje i kontrola veterinarske delatnosti kao i uvođenje odredaba propisa o veterinarstvu Evropske unije i Svetske organizacije za zdravstvenu zaštitu životinja *(World Organisation for Animal Health - OIE).[[15]](#footnote-15)* Za sprovođenje Zakona nadležna je Nacionalna veterinarska služba (pri Ministarstvu poljoprivrede i šumarstva) koju čine regionalne veterinarske službe. U obavljanju veterinarskih poslova, organi izvršne vlasti, lokalne samouprave i druga pravna i fizička lica, obavezni su da sarađuju sa veterinarima u skladu sa odredbama ovog zakona. Izuzetak su Ministarstvo unutrašnjih poslova i Ministarstvo zdravlja gde je saradnja propisana odgovarajućim odlukama ministara. Takođe, veterinarska praksa u okviru Ministarstva unutrašnjih poslova, Ministarstva odbrane i Ministarstva transporta, odvija se kroz posebna odeljenja u okviru ovih ministarstava.

Sredstva za rad Nacionalne veterinarske službe obezbeđuju se na godišnjem nivou iz budžeta i to kroz aproprijacije Ministarstva poljoprivrede i šumarstva i kroz sopstvene prihode. Prema Zakonu, budžetske subvencije koriste se za primenu i sprovođenje mera Nacionalnog programa prevencije. Ovaj program kao i Listu zaraznih bolesti utvrđuje Nacionalna veterinarska služba, najkasnije do 31 jula tekuće godine, dok je u toku izrada nacrta zakona o budžetu. Program i Lista objavljuju se u Službenom glasniku.

Mere iz Nacionalnog programa prevencije (klinički pregled, dijagnostika, laboratorijska ispitivanje, karantin, izolacija, odstrel, itd.) sprovodi Nacionalna veterinarska služba dok su uslovi i postupak za njihovu primenu u slučaju različitih bolesti određeni odlukama ministra poljoprivrede i šumarstva. U cilju što efikasnije zaštite zdravlja životinja i prevencije zaraznih bolesti obrazovan je Odbor za zoonoze, kao zajedničko savetodavno telo Ministarstva poljoprivrede i šumarstva i Ministarstva zdravlja i Centralni epizootiološki savet, pri Savetu ministara, koji takođe postoji na regionalnom i lokalnom nivou.

## MAĐARSKA

*Ustupanje poslova veterinarskim stanicama**iz**programa mera zdravstvene zaštite životinja*

Zakon o kontroli snabdevanja hranom *(Act XLVI of 2008, Food Supply Chain and on the Control and Supervision of the Food Supply Chain)* uređuje uslove snabdevanja hranom i uspostavlja jedinstven sistem kontrole u cilju zaštite zdravlja krajnjih potrošača, smanjenja broja potencijalnih faktora rizika, zaštite zdravlja životinja i sprečavanja epizootioloških bolesti kao i zaštite bilja. Kada je reč o kontroli subjekata koju učestvuju u lancu ishrane, Zakon ostavlja mogućnost korišćenja usluga državnih i privatnih veterinarskih službi s tim što to, ove poslednje, mogu raditi uz prethodno odobrenje ministra nadležnog za poslove bezbednosti hrane. Sredstva od naplaćenih usluga privatne veterinarske službe, uplaćuju na račun agencije nadležne za kontrolu bezbednosti određene vrste hrane. Takođe, privatne veterinarske službe se mogu angažovati u slučaju neposredne opasnosti od izbijanja zaraznih bolesti, uz saglasnost Veterinarske komore i uz nadoknadu troškova.

*Mere za zdravstvenu zaštitu pčela*

Mere za zdravstvenu zaštitu pčela obuhvaćene su odredbama Zakon o kontroli snabdevanja hranom i to onima koje se odnose na zaštitu bilja. Zakon je precizirao da se prilikom zaštite bilja od štetnih organizama koriste najbolje tehnologije i sredstva ali da se, istovremeno, vodi računa o zaštiti organizama koji se smatraju korisnim za biljke što se, prema Zakonu, odnosi i na pčele.[[16]](#footnote-16) Zdravstvena zaštita pčela, detaljnije je uređena podzakonskim aktima.

## RUMUNIJA

*Ustupanje poslova veterinarskim stanicama**iz**programa mera zdravstvene zaštite životinja*

Zaštita životinja regulisana je Zakonom br. 205/2004 i njegovim izmenama urađenim Zakonom br. 9/2008.[[17]](#footnote-17) Ovim zakonom i članom 1. uređuje se isključivo zaštita i unapređenje zdravlja i dobrobiti životinja, sa ili bez vlasnika. Za ovo, kao i za čuvanja, držanje i uzgoj životinja nadležna je Nacionalna uprava za veterinu i bezbednost hrane. Ova materija uređena je detaljnije Pravilnikom o čuvanju, držanju i uzgoju životinja koji, zapravo, obuhvata godišnji program mera zdravstvene zaštite životinja i bezbednosti hrane koji usvaja Vlada, na predlog direktora Uprave.

*Mere za zdravstvenu zaštitu pčela*

Nacionalni program za pčelarstvo 2011-2013 sadrži mere zdravstvene zaštite pčela koje se odnose na prevenciju, dijagnostiku i kontrolu bolesti pčela i zdravlja pčelinjih zajednica.[[18]](#footnote-18) Kao članica EU, Rumunija je donela ovaj program u cilju poboljšanja uslova proizvodnje i prodaje pčelarskih proizvoda u skladu sa članom 105. Uredbe Saveta o uspostavljanju zajedničke organizacije poljoprivrednog tržišta i posebnim odredbama za određene poljoprivredne proizvode (br.1234/2007). Programom se daje podrška širokom spektru aktivnosti u oblasti pčelarstva, kao što je sprečavanje varooze, izučavanje fizičko-hemijskih svojstava meda, stvaranje biološkog potencijala za proizvodnju najkvalitetnijeg meda, štampanje i distribucija vodiča najbolje prakse o uzgoju pčela i nabavci košnica, analizi geografskih osobina i putne infrastrukture. Takođe, Program sadrži i deo koji se odnosi na uslove za dobijanje pomoći EU za potrebe sektora pčelarstva kao i načine kontrole njihovog sprovođenja.

U izradi Nacionalnog programa za pčelarstvo 2011-2013, učestvovali su i predstavnici profesionalnih organizacija. Program se finansira sa 3,4 miliona evra iz EU budžeta.[[19]](#footnote-19)

## HRVATSKA

*Ustupanje poslova veterinarskim stanicama**iz**programa mera zdravstvene zaštite životinja*

U skladu sa članom 105. stav 1. Zakona o veterinarstvu (Narodne novine, br.82/13)[[20]](#footnote-20), veterinarske stanice su jedno od pravnih lica koje može da obavlja veterinarsku delatnost. U skladu sa članom 105. stav 2. veterinarske stanice se osnivaju kao trgovačka društva. Član 109. ovog zakona navodi delatnosti koje mogu da obavljaju veterinarske ambulante i veterinarske stanice. Članom 109. stav 3. Zakona o veterinarstvu propisano je da samo veterinarska ambulanta, odnosno veterinarska stanica koju na vreme od pet godina Uprava za veterinarstvo i sigurnost hrane Ministarstva poljoprivrede Republike Hrvatske ovlasti kao ovlašćenu veterinarsku organizaciju, može da obavlja svoju delatnost.

U skladu sa članovima 110-112. Zakona o veterinarstvu postupak ustupanja poslova pregleda obolelih životinja i uklanjanja lešina, ispitivanja uzroka oboljenja ili uginuća životinja, osnovnih laboratorijsko-dijagnostičkih ispitivanja te posmatranja životinja obavlja se na osnovu javnoga konkursa. Javni konkurs raspisuje Uprava za veterinarstvo i sigurnost hrane Ministarstva poljoprivrede (nadalje Uprava), a sprovodi ga komisija (povjerenstvo) koju imenuje načelnik Uprave. Najmanje jedan član komisije u skladu s Kodeksom savetovanja sa zainteresiranom javnošću u postupcima donošenja zakona, drugih propisa i akata (Narodne novine, br. 140/09) mora biti predstavnik zainteresovane javnosti. To je najčešće predstavnik Hrvatske veterinarske komore.

Odluku o ustupanju poslova najpovoljnijem ponuđaču donosi Uprava na predlog komisije. Na ovu odluku može se podneti žalba Ministarstvu poljoprivrede u roku od 15 dana od njenog prijema. Rešenje po žalbi Ministarstvo poljoprivrede donosi u roku od 30 dana. Načelnik Uprave, na temelju odluke sa ovlašćenim pravnim licem sklapa ugovor o poveravanju poslova. Sadržaj odredbi ugovora uređuje član 111. Zakona o veterinarstvu, a član 112. uređuje uslove prestanka ugovora. Članom 113. Zakona o veterinarstvu propisano je da se ovlašćene veterinarske organizacije upisuju u upisnik koji vodi Uprava. Članom 114. Zakona o veterinarstvu propisano je da za poverene poslove ovlašćena veterinarska organizacija ne plaća posebnu naknadu. U skladu sa članom 114. stav 2. za obavljanje poverenih poslova ovlašćene veterinarske organizacije odgovorne su Upravi za veterinarstvo.

*Mere za zdravstvenu zaštitu pčela*

Na osnovu člana 12. stavova 1., 2. i 3. i člana 17. stav 3. Zakona o veterinarstvu ministar poljoprivrede svake godine za tekuću godinu donosi Naredbu o merama zaštite životinja od zaraznih i parazitskih bolesti i njihovom finansiranju u tekućoj godini.[[21]](#footnote-21) Pravilnikom o merama suzbijanja i iskorenjivanja pčelinjih bolesti („Narodne novine“, br. 114/04) propisane su mere koje se obavezno sprovode u slučaju sumnje i potvrđivanja pčelinjih bolesti.

Obavezne preventivne i dijagnostičke mere za zaštitu zdravlja pčelinjih zajednica navedene su u Odeljku III, tačka 1. Naredbe o merama zaštite životinja od zaraznih i parazitskih bolesti i njihovom finansiranju u 2013. godini.

1. Bolesti pčela (američka gnjiloća, varooza, tropileloza i etinioza)

(1) Na pčelinjacima moraju biti sprovedene preventivne i dijagnostičke mere za zaštitu zdravlja pčelinjih zajednica od sledećih pčelinjih bolesti: američka gnjiloća, varooza, tropileloza i etinioza.

(2) Uzgoj pčelinjih matica za prodaju dopušten je samo na pčelinjacima koji su pod stalnim veterinarsko-zdravstvenim nadzorom.

(3) Pčelar je dužan da vodi evidenciju o svim sprovedenim preventivnim i dijagnostičkim merama iz stava 1. ove tačke, u kojoj najmanje mora navesti datum i naziv korištenog sredstva.

(4) U promet mogu biti stavljene samo zdrave pčelinje matice i zdrave pčelinje zajednice, odnosno one na kojima su sprovedene dijagnostičke i preventivne mere na pčelinje bolesti iz stava 1. ove tačke.

1.1. Američka gljiloća

(1) Na svim pčelinjacima u krugu od 3 km od mesta izbijanja američke gnjiloće u 2012. godini, tokom marta ili aprila 2013. godine, ovlašćeni veterinar mora klinički pregledati sve pčelinje zajednice.

(2) U slučaju sumnje na bolest, ovlašćeni veterinar mora uzeti uzorak saća s pčelinjim leglom i poslati ga na laboratorijsku analizu u službenu laboratoriju te na analizu dostaviti službeni uzorak pčelinjeg legla, zasebno uzet iz svake pojedine sumnjive pčelinje zajednice i to komad saća s poklopljenim leglom, veličine 10x10 cm, na kojem su znaci bolesti dobro vidljivi, umotan u zrakopropusnu ambalažu.

(3) Na pčelinjacima za uzgoj i prodaju matica, tokom proleća i jeseni, ovlašćeni veterinar mora provesti klinički pregled svih pčelinjih zajednica.

(4) Iz zajednica iz stava 3. ove podtačke, sumnjivih na bolest mora biti uzet službeni uzorak pčelinjeg legla i dostavljen na laboratorijsku analizu.

(5) Troškovi sprovođenja mera iz stavova 1., 2. i 4. ove podtačke podmiruju se iz državnog budžeta, a troškove sprovođenja mera iz stava 3. ove podtačke snosi posednik.

1.2. Varooza

Kontrola i suzbijanje varooze sprovodi se u skladu s Programu kontrole i suzbijanja varooze u 2013. godini (KLASA: 322-02/12-01/120, URBROJ: 525-10/0547-12-1).

1.3. Tropileloza

(1) Na svim pčelinjacima, na kojima se tokom tretiranja protiv varooze posumnja na tropilelozu, posednik mora sumnju prijaviti ovlašćenom veterinaru koji mora pregledati podloške na uzročnika tropileloze.

(2) Troškovi sprovođenja mera iz ove podtačke podmiruju se iz državnog budžeta.

1.4. Etinioza

(1) Na svim pčelinjacima, na kojima se tokom tretiranja protiv varooze posumnja na etiniozu, posednik mora sumnju prijaviti ovlašćenom veterinaru koji mora obaviti klinički pregled pčelinjih zajednica na etiniozu.

(2) Troškovi sprovođenja mera iz ove podtačke podmiruju se iz državnog budžeta.

**Izvor informacija:**

ECPRD Request No. 2377 “Health animal protection” (02.09.2013.)

Istraživanje uradile:

Tanja Ostojić

načelnik Biblioteke

Milana Šteković

viši savetnik - istraživač

1. Internet: <http://ec.europa.eu/food/animal/diseases/strategy/animal_health_advisory_committee_en.htm> [↑](#footnote-ref-1)
2. Internet : <http://ec.europa.eu/food/animal/diseases/strategy/actionplan_en.htm> [↑](#footnote-ref-2)
3. Internet: <http://ec.europa.eu/food/animal/animal-health-proposal-2013_en.htm> [↑](#footnote-ref-3)
4. Internet: <http://ec.europa.eu/food/fvo/how_en.htm> [↑](#footnote-ref-4)
5. Internet: <http://eur-lex.europa.eu/LexUriServ/LexUriServ.do?uri=CELEX:32007R1234:en:NOT> [↑](#footnote-ref-5)
6. Ovo, delom i iz razloga, što je Evropska unija, druga u svetu po proizvodnji pčelarskih proizvoda. [↑](#footnote-ref-6)
7. Nacionalni programi za pčelarstvo detaljnije su uređeni Uredbom Saveta br. 797/2004 o merama za poboljšanje opštih uslova proizvodnje i prodaje pčelarskih proizvoda. Internet: <http://ec.europa.eu/agriculture/honey/programmes/index_en.htm> [↑](#footnote-ref-7)
8. Za razvoj sektora pčelarstva za period 2011-2013 godišnje se, iz budžeta EU, izdvaja 32 miliona evra. [↑](#footnote-ref-8)
9. EK je u junu 2013. godine, dala saglasnost za nove nacionalne programe za pčelarstvo za period 2014-2016. Internet <http://beetime.eu/eu-approved-2014-2016-beekeeping-programs/> [↑](#footnote-ref-9)
10. Tekst Pravilnika je dostupan je na internet adresi : <http://www.mpt.gov.rs/postavljen/125/4827013.0064.16-1.pdf> [↑](#footnote-ref-10)
11. Tekst je dostupan je na internet adresi : http://www.vet.minpolj.gov.rs/veterinarske\_organizacije/Konkurs%20za%20ustupanje%20poslova%20iz%20programa%20mera%20za%20period%202013-2015.pdf [↑](#footnote-ref-11)
12. http://www.vet.minpolj.gov.rs/srb/vesti/vesti-o-dogadjajima/337-objavljena-je-odluka-o-kriterijumima-za-vrednovanje-i-nainu-bodovanja-prijava-veterinarskih-stanica-i-klinika-koje-uestvuju-na-konkursu-za-ustupanje-poslova-iz-programa-mera-za-period-2013-2015-godine [↑](#footnote-ref-12)
13. Internet: <http://lawyersforanimalprotection.eu/national-animal-welfare-legislation/> [↑](#footnote-ref-13)
14. Internet: <http://www.biene-oesterreich.at/?id=2500%2C1128042%2C%2C> (доступно на немачком језику) [↑](#footnote-ref-14)
15. Internet: <http://www.customs.bg/en/page/173> [↑](#footnote-ref-15)
16. Evropska komisija je u maju odlučila da na dve godine, počev od decembra 2013, zabrani upotrebu tri pesticida iz grupe neonikotinoida - klotijanidina, imidakloprida i tijametoksama, koji su štetni za zdravlje pčela. [↑](#footnote-ref-16)
17. Internet: <http://www.romaniaanimalhelpline.com/animalwelfarelaw.htm> [↑](#footnote-ref-17)
18. Internet: <http://www.madr.ro/ro/programul-national-apicol.html> (на румунском језику) [↑](#footnote-ref-18)
19. Prema statističkim podacima Generalnog direktorata za poljoprivredu Evropske komisije, najviše sredstava 5,5 miliona evra izdvojeno je za Španiju, dok Rumunija zauzima drugo mesto. Za država članice obuhvaćene ovom analizom, izdvaja se 750 000 evra za Austriju,1,6 miliona evra za Bugarsku i 2 miliona za Mađarsku.

    Internet: <http://ec.europa.eu/agriculture/honey/reports/index_en.htm> [↑](#footnote-ref-19)
20. Zakon o veterinarstvu RH: http://narodne-novine.nn.hr/clanci/sluzbeni/2013\_06\_82\_1734.html [↑](#footnote-ref-20)
21. Naredba o merama zaštite životinja od zaraznih i parazitskih bolesti i njihovom finansiranju u 2013. godini. http://narodne-novine.nn.hr/clanci/sluzbeni/2013\_01\_3\_56.html [↑](#footnote-ref-21)